אִם תשאלו את הכֶּלֶב שלכם מה השעה הוא לא יַעֲנֶה, אבל אם תגידו לו "אַרְצָה" או "שֵב" ייתכן שהוא יעשה מה שֶאתם מבקשים מִמָנו. לכלבים אין יְכולת של ממש לדַבֵּר או להבין את שפת בנֵי האדם, אבל אפשר לאַלֵף אותם להָבין כמה פקודות. אמנם בעלֵי חיים אינם יכולים לדַבֵּר בשפה של בנֵי אדם, אבל אולי הם יכולים לְתַקְשֵר עם בנֵי מינָם. אולי יש להם שפה מִשֶלָהֶם. השפה אֵינה חיֶיבֶת להיות שפה של מילים, יש גם שְפות סימָנים. ויש חוקרים שֶטוענים שֶרֵיחות, קולות, ריקודים ותנועות גוף משַמְשים כשפה אצל בעלי חיים מסוימים.

לפני שנים רבות צָפָה חוקר אחד בדְבוֹרים וגילה כיצד הן מְתַקְשְרוֹת אֵלֶה עם אֵלֶה. דבורים מסוימות יוצאות לסַיֵיר בסְביבת הכַּוֶורֶת כדי לחַפש פרחים שמֵהֶם אפשר לֶאסוף צוּף. בדַרְכָּן חזָרָה לכוֶורת הן "רוקדות ריקוד" שמְסַמן לדבורים האחֵרות לאָן כדאי להֶן לעוף כדי למצוא את הפרחים. הדבורים נולָדות עם היְכולת להַעביר מֵידע בדרך של ריקוד. אבל המֵידע שהן יכולות להעביר הוא רק בעניין אחד. לכן אפשר לומַר שהריקוד הוא דרך תִקְשורֶת אך לא שָפָה של ממש.

מתברר שאֵצֶל מינים רבים של ציפורים הגוזָלים לומדים לשיר מהורֵיהֶם וממְבוגרים אחֵרים בנֵי מינָם. כלומר, הציפורים האֵלֶה לומדות את ה"שפה". אבל אי אפשר ללַמד גוזל של בּוּלבּוּל לָשיר כמו שַחֲרוּר. הגוזל נולד עם היְכולת לִלמוד לָשיר שירה מסוימת, רק אֶת השירה של בנֵי מינו. גם אם יִשמע ציפורים רבות סְביב קִנו, הוא יִלמד רק את השירה האופיָינית לַמין שֶלו.

יש חיות רבות שֶלבנֵי האדם נִדמֶה שֶהֵן אילְמות, אך בעצם הן מנַהלות תקשורת עֵרָה. הפילים, למשל, משַדרים קולות אַזְהָרָה שֶבני אדם אֵינם מסוגלים לִשמוע, אבל פילים אחרים שומעים אותם ויודעים להיזָהֵר. לִוְוייתנים החיים באוקיָינוּסים מְתַקשרים עם בנֵי מינָם באמצעות שירה. צלילים אֵלֶה נשמעים למרחקים אדירים. כך יכול לווייתן להודיעַ ללווייתנים אחרים המרוּחָקים מִמֶנו מאוד איפֹה הוא נמצא או איפֹה אפשר לִמצוא מזון. רק חֵלֶק קטן מהצלילים הנמוכים שהלווייתנים מְפיקים נִקְלָט באוזנַיִים שלנו. חוקרים מַקליטים באֶמְצָעוּת צִיוד מיוחד את הקולות שֶבני האדם אֵינם יכולים לִשמועַ. ההקלטות האֵלֶה מְסַיְיעות לחוקרים לִלמוד על התִקְשוֹרֶת של בעלֵי החיים.

מינים מסויָמים של קופים מְתַקְשְרים על ידי תנועות גוף והַבָּעות פָּנים. למשל: כאשר קוף רוצֶה לאַיֵים הוא סוֹמֵר את פרוָותו או חושֵף את שיניו; כאשר קוף מתרגש הוא מכַווץ את פיו; וכאשר הוא רוצה להַפגין כוח הוא קופץ, מַכֶּה על ענפי העץ או מנַעֵר אותם. דֶרֶך התִקשוֹרֶת הזאת נקראת שְׂפַת גוּף, וגם בנֵי האדם משתמשים בה. חוקרים ניסו ללַמֵד שימפַּנזים שְפַת סימָנים פשוטה, שֶבָּה לא מדַברים בקול אֶלָא בעֶזרת תנועות ידיים והַבָּעוֹת פָּנים. למשל, החוקֵר היה מצביע על אוכֶל ומְסַמֵן ביָדָיו סימן שֶמַשְמָעוּתוֹ "אוֹכֶל". הניסויים האֵלֶה אָרכו זמן רב, אך היו קופים שהִצליחו ללְמוד למַעְלָה ממֵאָה סימנים.